b'\n_START_ARTICLE_\nNew Zealand\n_START_SECTION_\nPinanggalingan ng salitang "Bagong Silandiya"\n_START_PARAGRAPH_\nAng salitang "New Zealand" ay galing sa wikang Olandes. Tinawag itong "Nove Zeelandia", pero iningles ito ni James Cook, isang kilalang manlalakbay na bumisita sa New Zealand noong 1769. Bagamat ito ang kalimitang ginagamit na pangalan ng bansang ito, may iba namang pangalan ang mga katutubo doon para sa bansa nila.\n_START_SECTION_\nKasaysayan\n_START_PARAGRAPH_\nAng unang mga tao na dumating sa New Zealand ay mga Polynesian na ngayon ay tinatawag na M\xc4\x81ori. \'Di tiyak ang maraming mga detalye ng kanilang pagdating. Bagamat may mga kuwento ang mga M\xc4\x81ori tungkol dito, hindi masisigurado na tunay ang mga ito. Ayon sa mga M\xc4\x81ori, ang ninuno nilang si Kupe ay naglakbay mula sa Hawaiiki hanggang nakarating siya sa New Zealand._NEWLINE_Ang unang ekspedisyon ng mga Europeo na nakarating sa New Zealand ay pinangunahan ng taga-Olanda na si Abel Tasman. Pumunta siya doon noong taong 1642. Ang ilan sa mga kasama niya ay pinatay ng mga M\xc4\x81ori, kaya bumalik sina tasman sa Olanda. Ang susunod na European na pumunta sa New Zealand ay si Capitan James Cook, na dumaan doon noong paglalakbay niya noong 1768-1771. Gumawa si Cook ng mga maayos na mapa ng New Zealand. Pagkatapos niya, dumami ang mga taga-Europa na pumunta doon. Ang karamihan sa kanila ay mga manghuhuli ng balyena at seal, at mga mangangalakal. Susunod na dumating ang mga misyonero. Maraming mga M\xc4\x81ori ay tumalikod sa kanilang tradisyonal na pananampalataya at naging mga Kristyano._NEWLINE_Habang dumadami ang mga lumilipat sa New Zealand mula sa Europa, natakot ang mga M\xc4\x81ori. Ang iba sa mga Pakeha, o puting taga-New Zealand ay gumagawa ng mga masasamang bagay. Gusto ng mga M\xc4\x81ori na pangasiwaan ng reyna ng Inglatera ang mga Pakeha para maparusahan ang mga masasama. Natatakot naman ang mga taga-Inglatera na kukunin ng Pransiya ang New Zealand. Noong 6 Pebrero 1840, pinirmahan ng mga M\xc4\x81ori ang Treaty (o usapan) ng Waitangi. Ayon sa usapang ito, mamumuno ang Inglatera sa New Zealand. Ngunit may mga problema ang salin ng usapang ito, at hanggang ngayon ay kontrobersiyal pa ang usapang ito.'